Document ID: 32013R1402

A BIZOTTSÁG 1402/2013/EU VÉGREHAJTÁSI RENDELETE
(2013. december 19.)
a bizonyos állományok tekintetében rendelkezésre álló 2013. évi halászati kvótáknak a más állományok előző évben való túlhalászása miatti csökkentéséről és a 770/2013/EU végrehajtási rendeletnek az elkövetkező években levonandó összegek tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 105. cikke (1), (2), (3) és (5) bekezdésére,
mivel:
(1)
A 2012. évi halászati kvótákat az alábbi rendeletek állapították meg:
-
a Tanács 2010. december 13-i 1225/2010/EU rendelete az uniós hajók egyes mélytengeri halfajok állományaira vonatkozó halászati lehetőségeinek a 2011. és 2012. évre történő meghatározásáról (2),
-
a Tanács 2011. november 30-i 1256/2011/EU rendelete a bizonyos halállományok és halállománycsoportok tekintetében a Balti-tengeren alkalmazandó halászati lehetőségeknek a 2012. évre történő meghatározásáról és az 1124/2010/EU rendelet módosításáról (3),
-
a Tanács 2011. december 19-i 5/2012/EU rendelete a bizonyos halállományok és halállománycsoportok tekintetében a Fekete-tengeren alkalmazandó halászati lehetőségeknek a 2012. évre történő meghatározásáról (4),
-
a Tanács 2012. január 17-i 43/2012/EU rendelete a nemzetközi tárgyalások vagy megállapodások hatálya alá nem tartozó bizonyos halállományok és halállománycsoportok tekintetében az uniós hajók számára rendelkezésre álló halászati lehetőségeknek a 2012. évre történő meghatározásáról (5),
-
a Tanács 2012. január 17-i 44/2012/EU rendelete az uniós vizek vonatkozásában, valamint a nemzetközi tárgyalások vagy megállapodások hatálya alá tartozó bizonyos halállományok és halállománycsoportok tekintetében az uniós hajók számára egyes nem uniós vizeken rendelkezésre álló halászati lehetőségeknek a 2012. évre történő meghatározásáról (6).
(2)
A 2013. évi halászati kvótákat az alábbi rendeletek állapították meg:
-
a Tanács 2012. december 20-i 1262/2012/EU rendelete az uniós halászhajók egyes mélytengeri halállományokra vonatkozó halászati lehetőségeinek a 2013. és 2014. évre történő meghatározásáról (7),
-
a Tanács 2012. november 20-i 1088/2010/EU rendelete egyes halállományok és halállománycsoportok tekintetében a Balti-tengeren alkalmazandó halászati lehetőségeknek a 2013. évre történő meghatározásáról (8),
-
a Tanács 2011. december 20-i 1261/2012/EU rendelete bizonyos halállományok és halállománycsoportok tekintetében a Fekete-tengeren alkalmazandó halászati lehetőségeknek a 2013. évre történő meghatározásáról (9),
-
a Tanács 2013. január 21-i 39/2013/EU rendelete a nemzetközi tárgyalások vagy megállapodások hatálya alá nem tartozó bizonyos halállományok és halállománycsoportok tekintetében az uniós hajók számára rendelkezésre álló halászati lehetőségeknek a 2013. évre történő meghatározásáról (10),
-
a Tanács 2013. január 21-i 40/2013/EU rendelete az uniós vizeken, valamint a nemzetközi tárgyalások vagy megállapodások hatálya alá tartozó bizonyos halállományok és halállománycsoportok tekintetében az uniós hajók számára egyes nem uniós vizeken rendelkezésre álló halászati lehetőségeknek a 2013. évre történő meghatározásáról (11).
(3)
Az 1224/2009/EK rendelet 105. cikkének (1) bekezdése értelmében amennyiben a Bizottság megállapítja, hogy valamely tagállam túllépte a számára kiosztott halászati kvótákat, a Bizottságnak csökkentenie kell az adott tagállam jövőbeli halászati kvótáit.
(4)
Az 1224/2009/EK rendelet 105. cikkének (5) bekezdése előírja, hogy ha a túlhalászott állomány tekintetében a túlhalászást követő évben nem alkalmazható a kvótacsökkentés, mert az adott tagállam nem rendelkezik kvótával, a csökkentést az ugyanazon földrajzi területen előforduló vagy ugyanolyan kereskedelmi értékkel bíró egyéb állományokra vonatkozóan kell alkalmazni. A 2012/C 72/07 számú bizottsági közlemény (12) szerint az ilyen csökkentéseket lehetőleg az olyan állományok tekintetében kiosztott kvótákon kell végrehajtani, amelyekre a kvótát túlhalászó flotta halászik, figyelembe véve annak szükségességét, hogy a vegyes halászatban el kell kerülni a halak tengerbe való visszadobását.
(5)
Egyes tagállamok esetében a túlhalászott állományokra vonatkozóan kiosztott kvótákat nem lehetett a 770/2013/EU végrehajtási rendelettel csökkenteni, mert ilyen kvóták 2013-ban nem álltak e tagállamok rendelkezésére.
(6)
Az érintett tagállamokkal egyeztetés folyt azokról a javasolt csökkentésekről, amelyek a túlhalászott állományoktól eltérő állományokra kiosztott kvótákat érintik.
(7)
Litvánia 606,119 tonnával túlhalászta a JAX/2A-14 jelzetű fattyúmakréla-állományra vonatkozó kvótát (fattyúmakrélák és a kapcsolódó járulékos fogások a IIa és IVa övezet uniós vizein; a VI, VIIa-c, VIIe-k, VIIIa, VIIIb, VIIId és VIIIe övezetben; az Vb övezet uniós és nemzetközi vizein; valamint a XII és XIV övezet nemzetközi vizein). Mivel 2013-ra vonatkozóan nincs kvótája a JAX/2A-14 állományra, Litvánia kérelmezte, hogy a csökkentés az ugyanazon a földrajzi területen előforduló aranylazac-állományra (ARU/567: az ICES V, VI és VII övezet uniós és nemzetközi vizeinek aranylazac-állománya) vonatkozó kvótát érintse. Mivel Litvánia bizonyítékkal szolgált arról, hogy e két kereskedelmi faj átlagos értéke között az adott időszakban jelentős különbség volt, továbbá figyelembe véve, hogy e két faj védettségi helyzete a jelek szerint hasonló, indokolt előírni, hogy az ARU/567 jelzetű állomány esetében a csökkentés mértéke 400 tonna legyen.
(8)
A túlhalászott állományoktól eltérő állományokat érintő - e rendelettel előírt - kvótacsökkentések nem sérthetik a 2013. évi kvóták alábbi rendeletek szerinti csökkentéseit:
-
165/2011/EU bizottsági rendelet (13);
-
185/2013/EU bizottsági végrehajtási rendelet (14).
(9)
A 770/2013/EU bizottsági végrehajtási rendelet (15) a korábbi években történt túlhalászás miatti csökkentette a bizonyos állományok tekintetében a 2013-as évben rendelkezésre álló kvótákat.
(10)
Úgy tűnik, egyes, a 770/2013/EU végrehajtási rendeletben megállapított kvótacsökkentések magasabbak voltak a kiigazított 2013-es kvótánál, ezért az ilyen csökkentéseket nem lehet teljes mértékben végrehajtani az adott kvótákon. A 2012/C 72/07 számú bizottsági közlemény szerint a fennmaradó mennyiségeket a későbbi években rendelkezésre álló kiigazított kvótákból kell levonni.
(11)
A 770/2013/EU végrehajtási rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
(1) Az e rendelet I. mellékletében említett, 2013. évi halászati kvótákat csökkenteni kell az ugyanabban a mellékletben más állományokra vonatkozóan megállapított értékekkel.
(2) Az (1) bekezdés a 165/2011/EU rendeletben és a 185/2013/EU végrehajtási rendeletben előírt csökkentések sérelme nélkül alkalmazandó.
2. cikk
A 770/2013/EU végrehajtási rendelet mellékletének helyébe e rendelet II. mellékletének szövege lép.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. december 19-én.

Labels: 20
6